PRIENŲ RAJONO SAVIVALDYBĖS administracijos

architektūros ir urbanistikos skyrius

Biudžetinė įstaiga, Laisvės a. 12, LT-59126 Prienai,

tel. +370 319 61 125, el. p. architektai@prienai.lt.

Duomenys kaupiami ir saugomi Juridinių asmenų registre, kodas 288742590

___________________________________________________________________________________

Prienų rajono savivaldybės tarybai

SPRENDIMO „DĖL KREIPIMOSI Į NACIONALINĘ ŽEMĖS TARNYBĄ PRIE APLINKOS MINISTERIJOS DĖL KITOS PASKIRTIES VALSTYBINĖS ŽEMĖS SKLYPO PERDAVIMO PRIENŲ RAJONO SAVIVALDYBEI VALDYTI, NAUDOTI IR DISPONUOTI JUO PATIKĖJIMO TEISE“ PROJEKTO AIŠKINAMASIS RAŠTAS

Parengto sprendimo projekto tikslai ir uždaviniai:

Prašyti Nacionalinės žemės tarnybos prie Aplinkos ministerijos, kad perduotų Prienų rajono savivaldybei Nacionalinės žemės tarnybos prie Aplinkos ministerijos patikėjimo teise valdomą kitos paskirties žemės sklypą (0,2900 ha, unikalus Nr. 4400-6161-5873, Skriaudžių k., Veiverių sen., Prienų r. sav.) valdyti, naudoti ir disponuoti juo patikėjimo teise.

Siūlomos teisinio reguliavimo nuostatos:

Pagal Lietuvos Respublikos žemės įstatymo 7 straipsnio 2 dalies 2 punktą valstybinės žemės sklypai gali būti perduodami savivaldybėms patikėjimo teise Vyriausybės nustatyta tvarka Nacionalinės žemės tarnybos vadovo sprendimu, suderintu su Lietuvos Respublikos aplinkos ministerija, viešojo naudojimo poilsio objektams.

Lietuvos Respublikos Vyriausybės 2002 m. rugsėjo 10 d. nutarimu Nr. 1418 „Dėl Valstybinės žemės sklypų perdavimo valdyti, naudoti ir disponuoti jais patikėjimo teise savivaldybėms taisyklių patvirtinimo“ patvirtintos Valstybinės žemės sklypų perdavimo valdyti, naudoti ir disponuoti jais patikėjimo teise savivaldybėms taisyklės.

Žemės sklypų naudojimo būdų turinį reglamentuoja Lietuvos Respublikos žemės ūkio ministro ir Lietuvos Respublikos aplinkos ministro 2005 m. sausio 20 d. įsakymu Nr. 3D-37/D1-40 „Dėl Žemės naudojimo būdų ir turinio aprašo patvirtinimo“ patvirtintas Žemės naudojimo būdų ir turinio aprašas (toliau – Aprašas).

Laukiami rezultatai:

Perėmus sprendimo projekte nurodytą valstybinės žemės sklypą valdyti, naudoti ir disponuoti juo patikėjimo teise, būtų įrengta automobilių (motorinių transporto priemonių, dviračių ir pan.) stovėjimo aikštelė, priėjimo takas ir kiti viešosios erdvės susisiekimo ir inžinerinės infrastruktūros objektai, skirti turistams, norintiems aplankyti Skriaudžių buities muziejų.

Kiti sprendimui priimti reikalingi pagrindimai, skaičiavimai ar paaiškinimai:

Muziejaus atsiradimo Kuprių kaime idėja gimė dar 1965 m., kuomet Kuprių kultūros centre įvyko paroda Kovo 8-osios proga. Ši paroda buvo išskirtinė, nes į ją moterys sunešė iš savo namų pačius gražiausius rankdarbius: mezginius, austines juostas, staltieses, paklodes ir užklotus, siuvinėtus paveikslus, būta ir medžio drožinių. Paroda buvo puikiai įvertinta, todėl atsirado poreikis šiuos rankdarbius saugoti ir kaupti. 1966–1967 metais vyko suvalkietiškos sodybos statybos Kupriuose, visas ansamblis įsikūrė ant Kuprių senkapių kalniuko. Į naujai pastatytus pastatus buvo sunešti visi saugomi eksponatai. 1967 m. birželio 25 d. įvyko Suvalkietiškos sodybos-muziejaus atidarymo šventė. Muziejus Kuprių kaime veikė iki kolūkių reorganizacijos, vykusios XX a. 9 deš.

XX a. 9 deš. vykusios kolūkių reorganizacijos metu susijungė du kolūkiai – „Dainavos“ ir „Skriaudžių“, tuomet buvo nuspręsta perkelti jau susiformavusį Suvalkietiškos sodybos-muziejaus architektūrinį ansamblį iš Kuprių kaimo į Skriaudžius, šalia garsaus kanklininko Prano Puskunigio sodybos. Suvalkietiška sodyba-muziejus Skriaudžiuose įsikūrė 1987 m., oficialiai muziejus buvo atidarytas 1989 m. Nuo 1991 m. muziejus pervadinamas į Skriaudžių buities muziejų. Iki šių dienų išsaugotą Skriaudžių buities muziejų sudaro: mergaičių klėtelė, klėtis, kalvė ir dūminė pirkia, kuriose saugoma sukaupta įvairių etnografinių eksponatų kolekcija.

Atsižvelgiant į tai, kas išdėstyta, ir į tai, kad Lietuvos Respublikos vietos savivaldos įstatymo 6 straipsnio 22 punkte nustatyta, kad viena iš savarankiškųjų savivaldybės funkcijų yra savivaldybės strateginio planavimo dokumentų ir juos įgyvendinančių planavimo dokumentų rengimas ir įgyvendinimas, 13 punkte – gyventojų bendrosios kultūros ugdymas ir etnokultūros puoselėjimas, teikiamas tvirtinti sprendimo projektas dėl kreipimosi į Nacionalinės žemės tarnybą prie Aplinkos ministerijos dėl kitos paskirties valstybinės žemės sklypo perdavimo Prienų rajono savivaldybei valdyti, naudoti ir disponuoti juo patikėjimo teise.

Lėšų poreikis (jeigu sprendimui įgyvendinti reikalingos lėšos):

Lėšos nėra reikalingos.

Lyginamasis variantas:

Nepridedamas.

Skyriaus vedėja	Dalia Joneliūnienė

Aušra Žiurauskaitė, tel. +370 319 61 127, el. p. ausra.ziurauskaite@prienai.lt